 ساعة فكوميسارية دازت علي فحال عشر سنين فتازمامارت . بقيت شادة فالحيط و كندور فعيني ، كولوار طويل و فيه كرسي واحد ، جالس عليه واحد بوركابي من مواليد برج الدحش ، عرفت من بعد باللي جاي روفولي من ليبيا . الوقت كيدير المشية د غلالة و عقلي خدام ميتين فالساعة ، كنحاول نجمع راسي و نحلل الأحداث ، و فينما كيدوز شي بوليسي ، كنحاول نعرف شمن درجة واصل فسلم هاد اولاد.... . واش غتوقف فتصرفيقة ولا ممكن توصل لأورونجينا بيان گلاصي. بان لي واحد جاي كيبتسم ابتسامة شي عنيبة عطاتو شي ساطة نمرتها . _ سمحلي الشاف نسولك ، أكثر من ساعة و انا هنا تاحد ماقالي علاش جايبيني ، حوايجي بقاو فالمطار و الدار كيساينوني ، واش نحتاج المحامي ديالي ” حسّيت براسي بابلو إسكوبار فهذ اللحظة و أنا كنكساب غالسنطيحة تالنمرة مغربية معنديش ” _ هذا إجراء روتيني ، الا ماعندك والو ، بروتوكول كيدوز منه أي واحد جاي من شي بلاد نايضة فيها الروينة . تمنيت نعنقو فديك اللحظة و نقوليه معرفتش مالي كنبغيك ، لكن خفت نخرج حاملة . بالفرحة شدِّيت الارض و ركزت على اللي دايرين بي باش نتلف الوقت ، علاما توصل نوبتي فالتحقيق . واحد الضحية واقف حدايا هيئته و ريحته تبين على أنه شي سيمانة ماشاف الما و الصابون جالس كيعاود للضحايا لاخرين على المحاولات الفاشلة ديالو فالحريگ دار جميع المحاولات مسكين حرگ من طنجة و تشد ، لصق فكاميوات د السلعة ، دار على الگاوريات ف MSN ووصل تالتركيا و تخاصم مع الحرّاگ ، و قطع تاليونان و شدّوه ، تقول هذ البلاد دايرة ليه التابعة . وواحد اخر كثر منه كيتجاوب معه و كيتحسر غا علاش رجعوه من تركيا ، على القص اللي كيديرو فالكيران ديالهم . الله ياربي الله ، تلات بي ليام تاحصلت بين ربعة د الحيوط مع ناس اعظم إنجاز فحياتهم هو سرقة بيمو من كار فتركيا . الحمدولاه جا البوليسي فوقتو ... بصوت قاصح : هاجر متوكيل ، أجي معايا . تبعتو للبيرو ، جلست فوق الكرسي طلعني و هبطني بتمييقة و قال _ إييه و زايداها حتى بطاطواج ... يتبع 
يوميات قرشالة روفولي ترويها ل”كود” مثيلة بوجه مكشوف ح 4= ساعات الجحيم فالكوميسارية وخفت نسولو نخرج حاملة